AN COIMISIÚN EORPACH An Bhruiséil,3.2.2022 COM(2022) 29 final 2022/0019(NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais sna Coistí Teicniúla um Luacháil Chustaim agus um Rialacha Tionscnaimh, arna mbunú faoi choimirce na hEagraíochta Domhanda Custaim, maidir le glacadh tuairimí comhairleacha, tráchtaireachtaí, nótaí míniúcháin, cás‑staidéar, staidéar agus gníomhartha den sórt sin a bhaineann le hearraí allmhairithe a luacháil chun críoch custaim faoin gComhaontú maidir le hAirteagal VII den Chomhaontú Ginearálta um Tharaifí agus Thrádáil 1994 a Chur chun Feidhme, agus maidir le glacadh tuairimí comhairleacha, faisnéise agus comhairle agus gníomhartha den sórt sin maidir le tionscnamh earraí a chinneadh faoin gComhaontú maidir le Rialacha Tionscnaimh



MEABHRÁN MÍNIÚCHÁIN 1.Ábhar an togra Baineann an togra seo le cinneadh réime lena mbunaítear an seasamh atá le glacadh thar ceann an Aontais laistigh de na Coistí Teicniúla um Luacháil Chustaim agus um Rialacha Tionscnaimh, arna mbunú faoi choimirce na hEagraíochta Domhanda Custaim, i dtaca le glacadh tuairimí comhairleacha, tráchtaireachtaí, nótaí míniúcháin, cás-staidéar, staidéar, agus gníomhartha den sórt sin a bhaineann le hearraí allmhairithe a luacháil chun críoch custaim faoin gComhaontú maidir le hAirteagal VII den Chomhaontú Ginearálta um Tharaifí agus Thrádáil 1994 a Chur chun Feidhme, agus le glacadh tuairimí comhairleacha, faisnéise agus comhairle, agus gníomhartha den sórt sin maidir le tionscnamh earraí a chinneadh faoin gComhaontú maidir le Rialacha Tionscnaimh. 2.Comhthéacs an togra 2.1.Comhaontú na hEagraíochta Domhanda Trádála maidir le hAirteagal VII den Chomhaontú Ginearálta um Tharaifí agus Thrádáil 1994 a Chur chun Feidhme agus an Comhaontú maidir le Rialacha Tionscnaimh. Tá sé d’aidhm ag an gComhaontú maidir le hAirteagal VII den Chomhaontú Ginearálta um Tharaifí agus Thrádáil 1994 a Chur chun Feidhme (‘an Comhaontú maidir le Luacháil Chustaim’) córas cothrom, aonfhoirmeach agus neodrach a bhunú maidir le hearraí a luacháil chun críoch custaim le haghaidh gach Ball den Eagraíocht Dhomhanda Trádála. Tá sé d’aidhm ag an gComhaontú maidir le Rialacha Tionscnaimh a áirithiú nach gcruthaítear, leis na rialacha tionscnaimh neamhfhabhair astu féin, bacainní ar thrádáil nach bhfuil gá leo agus tá sé d’aidhm aige rialacha tionscnaimh a chomhchuibhiú ar an leibhéal náisiúnta, seachas na rialacha tionscnaimh a bhaineann le deonú fabhar taraife. Go dtí go mbeidh an clár comhchuibhithe tugtha chun críche, ní mór do na páirtithe conarthacha a áirithiú go bhfuil a rialacha tionscnaimh trédhearcach; nach bhfuil iarmhairtí sriantacha, saofa nó suaiteacha acu ar thrádáil idirnáisiúnta, agus go riartar iad ar bhealach comhsheasmhach, aonfhoirmeach, neamhchlaonta agus réasúnach. Tháinig an dá chomhaontú i bhfeidhm an 1 Eanáir 1995. Tá an tAontas Eorpach ina pháirtí sa dá Chomhaontú. 2.2.Na Coistí Teicniúla um Luacháil Chustaim agus um Rialacha Tionscnaimh, arna mbunú faoi choimirce na hEagraíochta Domhanda Custaim Tá an Coiste Teicniúil um Luacháil Chustaim, arna bhunú faoi choimirce na hEagraíochta Domhanda Custaim, freagrach, chomh maith le bheith freagrach as cúraimí eile, as faisnéis agus comhairle a sholáthar i dtaobh aon ábhar a bhaineann le hearraí allmhairithe a luacháil chun críoch custaim arna iarraidh sin d’aon Bhall nó don Choiste. D’fhéadfadh faisnéis nó comhairle den sórt sin a bheith i bhfoirm tuairimí comhairleacha, tráchtaireachtaí, nótaí míniúcháin, cás‑staidéar agus staidéar. Tiocfaidh an Coiste Teicniúil um Luacháil Chustaim le chéile de réir mar is gá ach ar a laghad dhá uair in aghaidh na bliana. Déanfar cinntí an Choiste Teicniúil um Luacháil Chustaim le tromlach dhá thrian ar a laghad de na baill a bheidh i láthair. Na tuairimí comhairleacha, na tráchtaireachtaí, na nótaí míniúcháin, na cás‑staidéir agus na staidéir a ghlacann an Coiste Teicniúil um Luacháil Chustaim, cuirtear iad i gceangal leis na tuarascálacha ó sheisiún an Choiste Teicniúil um Luacháil Chustaim agus cuirtear iad ar fáil do lucht custaim agus do lucht trádála i gCoimre théacsanna an Choiste Teicniúil um Luacháil Chustaim. Glacann an tAontas agus a Bhallstáit páirt sa Choiste Teicniúil um Luacháil Chustaim mar bhloc aonair a nochtann tuairimí ar bhonn seasamh comhordaithe de chuid an Aontais a leagtar síos roimh chruinnithe an Choiste Teicniúil um Luacháil Chustaim. Tá an Coiste Teicniúil um Rialacha Tionscnaimh, arna bhunú faoi choimirce na hEagraíochta Domhanda Custaim, freagrach, chomh maith le bheith freagrach as cúraimí eile, as tuairimí comhairleacha, faisnéis agus comhairle a sholáthar i dtaobh aon ábhar a bhaineann le cinneadh maidir le tionscnamh earraí d’fhonn aonfhoirmeacht a chinntiú maidir le léirmhíniú agus cur i bhfeidhm an Chomhaontaithe maidir le Rialacha Tionscnaimh. Tiocfaidh Coiste Teicniúil um Rialacha Tionscnaimh le chéile de réir mar is gá ach ar a laghad uair amháin in aghaidh na bliana. Glacann an tAontas agus a Bhallstáit páirt i gcruinnithe an Choiste Teicniúil um Rialacha Tionscnaimh mar bhloc aonair a nochtann tuairimí ar bhonn seasamh comhordaithe de chuid an Aontais a leagtar síos roimh chruinnithe an Choiste Theicniúil um Rialacha Tionscnaimh. 2.3.Na gníomhartha atá beartaithe Maidir leis an gCoiste Teicniúil um Luacháil Chustaim, baineann an cinneadh réime leis na gníomhartha seo a leanas, a mhéid a bheadh éifeachtaí dlíthiúla acu san Aontas: - Tuairimí comhairleacha arna nglacadh de bhun phointe 2 (a) agus pointe 2 (d) d’Iarscríbhinn II a ghabhann leis an gComhaontú maidir le Luacháil Chustaim. Le tuairim chomhairleach, tugtar freagra ar cheist a cuireadh maidir leis an gComhaontú maidir le Luacháil Chustaim a chur i bhfeidhm ar thacar sonrach fíricí, bíodh na fíricí sin fíor nó teoiriciúil. Dá bhrí sin, i gcás inarb ionann na fíricí i gcás ar leith agus na fíricí a ndéantar cur síos orthu sa tuairim chomhairleach, tá réiteach soiléir ar fáil lena úsáid ag lucht riaracháin Custaim; i gcásanna nach ionann na fíricí, d’fhéadfadh tuairim chomhairleach, mar sin féin, a bheith ina treoir chun an fhadhb a réiteach. - Tráchtaireachtaí arna nglacadh de bhun phointe 2 (d) d’Iarscríbhinn II a ghabhann leis an gComhaontú maidir le Luacháil Chustaim. Is éard is tráchtaireacht ann, sraith tuairimí maidir le téacs an Chomhaontaithe maidir le Luacháil Chustaim a bhfuil sé d’aidhm aici cás a shoiléiriú i gcás inar fiú treoraíocht bhreise a thabhairt d'fhorlíonadh ar léamh litriúil an téacs. Cuimsítear samplaí léiriúcháin sna tráchtaireachtaí, i gcás inarb iomchuí. Dá bhrí sin, de ghnáth, le tráchtaireachtaí soláthraítear treoraíocht do lucht riaracháin custaim maidir le cuid shonrach den Chomhaontú maidir le Luacháil Chustaim a chur i bhfeidhm i gcás líon áirithe cúinsí. - Nótaí míniúcháin arna nglacadh de bhun phointe 2 (d) d’Iarscríbhinn II a ghabhann leis an gComhaontú maidir le Luacháil Chustaim. Le nóta míniúcháin, soiléirítear dearcadh an Choiste Theicniúil maidir le saincheist de chineál ginearálta a eascraíonn as ceann amháin nó níos mó d'fhorálacha an Chomhaontaithe maidir le Luacháil Chustaim. Le nótaí míniúcháin féadtar freisin scrúdú a dhéanamh ar chleachtais thrádála a mhéid a bhaineann siad leis an tsaincheist agus féadtar teacht ar an tátal is gá ina leith. Le tagairt do nóta míniúcháin, tá lucht riaracháin Custaim in ann foráil den Chomhaontú maidir le Luacháil Chustaim a chur i bhfeidhm ar líon éagsúil cásanna trádála a thagann faoi raon feidhme an nóta.

- Cás‑staidéir arna nglacadh de bhun phointe 2 (b) d’Iarscríbhinn II a ghabhann leis an gComhaontú maidir le Luacháil Chustaim. Is éard is cás‑staidéar ann, léiriú ar thacar fíricí casta atá bunaithe ar fhíor-idirbheart tráchtála ar féidir é a úsáid chun cur i bhfeidhm praiticiúil ceann amháin nó níos mó d'fhorálacha an Chomhaontaithe maidir le Luacháil Chustaim a léiriú. - Staidéir arna nglacadh de bhun phointe 2 (b) d’Iarscríbhinn II a ghabhann leis an gComhaontú maidir le Luacháil Chustaim. Le staidéar, leagtar amach toradh mionscrúdaithe ar shaincheist, a bhaineann le forálacha an Chomhaontaithe maidir le Luacháil Chustaim, nach gcumhdaítear le haon cheann de na hionstraimí thuas. Glacann an Coiste Teicniúil um Luacháil Chustaim na tuairimí comhairleacha, tráchtaireachtaí, nótaí míniúcháin, cás‑staidéir agus staidéir ar bhonn comhthola, agus ceanglaítear iad de na tuarascálacha ó sheisiúin an Choiste Teicniúil um Luacháil Chustaim. Thairis sin, cuirtear iad ar fáil do lucht custaim agus do lucht trádála i gCoimre théacsanna an Choiste Teicniúil um Luacháil Chustaim. Féadfaidh sé go mbainfidh an cinneadh réime leis na gníomhartha seo a leanas arna nglacadh ag an gCoiste Teicniúil um Rialacha Tionscnaimh, a mhéid a bheadh éifeachtaí dlíthiúla acu san Aontas: - Tuairimí comhairleacha arna nglacadh de bhun phointe 1(a) d’Iarscríbhinn I a ghabhann leis an gComhaontú maidir le Rialacha Tionscnaimh. Ar iarraidh ó bhall de, féadfaidh an Coiste Teicniúil um Rialacha Tionscnaimh scrúdú a dhéanamh ar fhadhbanna teicniúla sonracha a eascraíonn as na rialacha tionscnaimh a riar ó lá go lá agus féadfaidh sé tuairimí comhairleacha a thabhairt ar réitigh iomchuí bunaithe ar na fíricí a chuirfear ina láthair. - Faisnéis agus comhairle de bhun phointe 1(b) d’Iarscríbhinn I a ghabhann leis an gComhaontú maidir le Rialacha Tionscnaimh. Ar iarraidh ó bhall de, féadfaidh an Coiste Teicniúil um Rialacha Tionscnaimh faisnéis agus comhairle a sholáthar i dtaobh aon ábhar a bhaineann le tionscnamh earraí a chinneadh. D’fhéadfadh tuairimí comhairleacha, faisnéis agus comhairle arna nglacadh ag an gCoiste Teicniúil um Rialacha Tionscnaimh a bheith ina dtreoracha chun réiteach a fháil ar fhadhbanna nó saincheisteanna teicniúla dá samhail a bhaineann le tionscnamh earraí a chinneadh. Is ar bhonn comhthola a ghlacann an Coiste Teicniúil um Rialacha Tionscnaimh tuairimí comhairleacha, faisnéis agus comhairle. 3.An seasamh atá le glacadh thar ceann an Aontais Roinnt seasamh atá le glacadh thar ceann an Aontais ag cruinnithe an Choiste Theicniúil um Luacháil Chustaim nó an Choiste Theicniúil um Rialacha Tionscnaimh, agus atá le leagan síos roimh na cruinnithe sin, baineann siad le glacadh na nithe seo a leanas sna Coistí sin: tuairimí comhairleacha, tráchtaireachtaí, nótaí míniúcháin, cás‑staidéir, staidéir agus comhairle, agus gníomhartha den sórt sin, nach gá gur gníomhartha atá ceangailteach ó thaobh an dlí iad ach ar féidir éifeachtaí dlí a bheith acu san Aontas. Chun seasaimh an Aontais a ghlacadh maidir leis na hionstraimí sonracha sin, beidh gá le comhar dlúth éifeachtúil idir na hinstitiúidí mar gheall ar chineál teicniúil agus méid na saincheisteanna a phléifear sna coistí sin, chomh maith leis an tréimhse ghairid atá ar fáil chun na hábhair atá faoi chaibidil a mheas. Dá bhrí sin, is chun leas an Aontais na seasaimh sin a leagan síos de réir prionsabail, critéir agus treoshuíomhanna lena rialaítear, faoi seach, luacháil earraí allmhairithe chun críoch custaim agus cinneadh maidir le tionscnamh earraí, agus iad a leagan síos go pras, chun go mbeidh an tAontas in ann a chearta a fheidhmiú sa Choiste Teicniúil um Luacháil Chustaim agus sa Choiste Teicniúil um Rialacha Tionscnaimh. Chuige sin, tá an Coimisiún ag moladh go nglacfaidh an Chomhairle Cinneadh ‘omnibus’ i gcomhréir le hAirteagal 218(9) den Chonradh ar Fheidhmiú an Aontais Eorpaigh (CFAE). Leis an gCinneadh sin, leagfar síos an creat maidir leis na seasaimh a ghlacfar thar ceann an Aontais sa Choiste Teicniúil um Luacháil Chustaim agus sa Choiste Teicniúil um Rialacha Tionscnaimh a leagan síos in am nuair a iarrtar ar na comhlachtaí sin gníomhartha a bhfuil éifeachtaí dlíthiúla leo a ghlacadh. Chun a áirithiú go mbeidh an Chomhairle in ann, ar bhonn rialta, measúnú a dhéanamh ar an mbeartas atá sa Chinneadh seo agus, i gcás inarb iomchuí, é a athbhreithniú, agus de réir mheon an chomhair dhílis idir institiúidí an Aontais a chumhdaítear in Airteagal 13(2) den Chonradh ar an Aontas Eorpach, ba cheart teorainn ama a chur le bailíocht an Chinnidh ‘omnibus’ seo ón gComhairle. 4.Bunús dlí 4.1.Bunús dlí nós imeachta 4.1.1.Na prionsabail In Airteagal 218(9) CFAE déantar foráil maidir le cinntí lena leagfar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’ Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach a d’fhéadfadh ‘tionchar cinntitheach a imirt ar ábhar na reachtaíochta a ghlacfaidh reachtas an Aontais Eorpaigh’. 4.1.2.Feidhm maidir leis an gcás seo Is comhlacht faoi choimirce na hEagraíochta Domhanda Custaim é an Coiste Teicniúil um Luacháil Chustaim, a bunaíodh le comhaontú, eadhon an Comhaontú maidir le hAirteagal VII den Chomhaontú Ginearálta um Tharaifí agus Thrádáil 1994 a Chur chun Feidhme (Comhaontú maidir le Luacháil Chustaim). Is comhlacht faoi choimirce na hEagraíochta Domhanda Custaim é an Coiste Teicniúil um Rialacha Tionscnaimh a bunaíodh le comhaontú, eadhon an Comhaontú maidir le Rialacha Tionscnaimh.

Na tuairimí comhairleacha teicniúla, na tráchtaireachtaí, na nótaí míniúcháin, na cás‑staidéir, na staidéir, an fhaisnéis agus an chomhairle agus gníomhartha den sórt sin a iarrtar ar an gCoiste Teicniúil um Luacháil Chustaim agus ar an gCoiste Teicniúil um Rialacha Tionscnaimh a ghlacadh, maidir le hearraí allmhairithe a luacháil chun críoch custaim agus cinneadh maidir le tionscnamh earraí, is gníomhartha iad, faoi seach, a bhfuil éifeachtaí dlíthiúla leo, de bhrí go bhféadfadh sé go n‑imreoidís tionchar cinntitheach ar ábhar dhlí an Aontais, eadhon, forálacha Chód Custaim an Aontais agus na gníomhartha tarmligthe agus na gníomhartha cur chun feidhme a ghabhann leis a bhaineann le hearraí allmhairithe a luacháil chun críoch custaim agus ábhair a bhaineann le cinneadh maidir le tionscnamh earraí. Leis an ngníomh atá beartaithe, ní fhorlíontar ná ní leasaítear creat institiúideach an Chomhaontaithe. Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe. 4.2.Bunús dlí substainteach 4.2.1.Na prionsabail An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh-chomhpháirte. 4.2.2.Feidhm maidir leis an gcás seo Is cásdlí socair é go dtagann gníomh ón Aontas faoin gcomhbheartas tráchtála má bhaineann sé go sonrach le trádáil den sórt sin sa mhéid agus gurb aidhm dó trádáil den sórt sin a chur chun cinn, a éascú nó a rialú agus go bhfuil tionchar díreach agus láithreach aige air. Sainaithnítear agus rialaítear luach earraí chun críocha custaim agus tionscnamh earraí le Cód Custaim an Aontais mar fhachtóirí ar ar a mbonn a chuirtear i bhfeidhm dleacht ar allmhairí agus ar onnmhairí agus bearta eile i ndáil le trádáil in earraí. Is comhaontuithe trádála a bhaineann le trádáil in earraí iad an Comhaontú maidir le Luacháil Chustaim agus an Comhaontú maidir le Rialacha Tionscnaimh, agus is é a dhála sin é freisin maidir le gníomhartha arna nglacadh ag comhlachtaí a bhunaigh siad. Baineann príomhchuspóir agus príomhábhar na ngníomhartha atá beartaithe leis an gcomhbheartas tráchtála. Dá bhrí sin, is í an chéad fhomhír d’Airteagal 207(4) de CFAE an bunús dlí substainteach atá leis an gcinneadh atá beartaithe. 4.3.Conclúid Is é an chéad fhomhír d’Airteagal 207(4) ba cheart a bheith ina bhunús dlí don chinneadh atá beartaithe, i gcomhar le hAirteagal 218(9) CFAE. 2022/0019 (NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais sna Coistí Teicniúla um Luacháil Chustaim agus um Rialacha Tionscnaimh, arna mbunú faoi choimirce na hEagraíochta Domhanda Custaim, maidir le glacadh tuairimí comhairleacha, tráchtaireachtaí, nótaí míniúcháin, cás‑staidéar, staidéar agus gníomhartha den sórt sin a bhaineann le hearraí allmhairithe a luacháil chun críoch custaim faoin gComhaontú maidir le hAirteagal VII den Chomhaontú Ginearálta um Tharaifí agus Thrádáil 1994 a Chur chun Feidhme, agus maidir le glacadh tuairimí comhairleacha, faisnéise agus comhairle agus gníomhartha den sórt sin maidir le tionscnamh earraí a chinneadh faoin gComhaontú maidir le Rialacha Tionscnaimh TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4), i gcomhar le hAirteagal 218(9) de, Ag féachaint don togra ón gCoimisiún Eorpach, De bharr an mhéid seo a leanas: (1)Trí bhíthin Chinneadh 94/800/CE ón gComhairle an 22 Nollaig 1994, d’fhormheas an tAontas an Comhaontú maidir le hAirteagal VII den Chomhaontú Ginearálta um Tharaifí agus Thrádáil 1994 a Chur chun Feidhme (an Comhaontú maidir le Luacháil Chustaim) agus an Comhaontú maidir le Rialacha Tionscnaimh.

(2)Le hAirteagal 18(2) den Chomhaontú maidir le Luacháil Chustaim bunaítear, faoi choimirce na Comhairle um Chomhar Custaim (CCC), Coiste Teicniúil um Luacháil Chustaim, d’fhonn, de bhun phointe 1 d’Iarscríbhinn II a ghabhann leis an gComhaontú maidir le Luacháil Chustaim, aonfhoirmeacht maidir le léirmhíniú agus cur i bhfeidhm an Chomhaontaithe maidir le Luacháil Chustaim a áirithiú ar an leibhéal teicniúil. (3)De bhun phointe 2 (a) d’Iarscríbhinn II den Chomhaontú maidir le Luacháil Chustaim, tá an Coiste Teicniúil um Luacháil Chustaim freagrach as scrúdú a dhéanamh ar fhadhbanna teicniúla sonracha a eascraíonn as córas luachála custaim na mBall a riar ó lá go lá agus tá sé freagrach as tuairimí comhairleacha a thabhairt maidir le réitigh iomchuí bunaithe ar na fíricí a chuirtear ina láthair. (4)De bhun phointe 2 (b) d’Iarscríbhinn II den Chomhaontú maidir le Luacháil Chustaim, tá an Coiste Teicniúil um Luacháil Chustaim freagrach as staidéar a dhéanamh, nuair a iarrtar air, ar dhlíthe, nósanna imeachta agus cleachtais luachála a mhéid a bhaineann siad leis an gComhaontú seo agus tá sé freagrach as tuarascálacha a ullmhú maidir le torthaí na staidéar sin; (5)De bhun phointe 2 (d) d’Iarscríbhinn II den Chomhaontú maidir le Luacháil Chustaim, tá an Coiste Teicniúil um Luacháil Chustaim freagrach as faisnéis agus comhairle a sholáthar maidir le haon ábhar a bhaineann le hearraí allmhairithe a luacháil chun críoch custaim arna iarraidh sin d’aon Bhall nó don Coiste um Luacháil Chustaim (CCV) arna bhunú faoi Airteagal 18(1) den Chomhaontú maidir le Luacháil Chustaim. Féadfaidh faisnéis nó comhairle den sórt sin a bheith i bhfoirm tuairimí comhairleacha, tráchtaireachtaí nó nótaí míniúcháin. (6)Le hAirteagal 4(2) den Chomhaontú maidir le Rialacha Tionscnaimh bunaítear, faoi choimirce na Comhairle um Chomhar Custaim (CCC), Coiste Teicniúil um Rialacha Tionscnaimh a dhéanfaidh an obair theicniúil a fhorordaítear in Iarscríbhinn I a ghabhann leis an gComhaontú maidir le Rialacha Tionscnaimh. (7)De bhun phointe 1(a) d’Iarscríbhinn I den Chomhaontú maidir le Rialacha Tionscnaimh, tá an Coiste Teicniúil um Rialacha Tionscnaimh freagrach as scrúdú a dhéanamh ar fhadhbanna teicniúla sonracha a eascraíonn as rialacha tionscnaimh na mBall a riar ó lá go lá agus tá sé freagrach as tuairimí comhairleacha a thabhairt maidir le réitigh iomchuí bunaithe ar na fíricí a chuirtear ina láthair. (8)De bhun phointe 1(b) d’Iarscríbhinn I den Chomhaontú maidir le Rialacha Tionscnaimh, tá an Coiste Teicniúil um Rialacha Tionscnaimh freagrach as faisnéis agus comhairle a sholáthar i dtaobh aon ábhar a bhaineann le tionscnamh earraí a chinneadh arna iarraidh sin d’aon Bhall nó don Choiste um Rialacha Tionscnaimh arna bhunú faoi Airteagal 4(1) den Chomhaontú maidir le Rialacha Tionscnaimh. (9)Is iomchuí an seasamh atá le glacadh thar ceann an Aontais sa Choiste Teicniúil um Luacháil Chustaim, a leagan síos i ndáil le glacadh tuairimí comhairleacha, tráchtaireachtaí, nótaí míniúcháin, cás‑staidéar, staidéar agus gníomhartha den sórt sin maidir le hábhar ar bith a bhaineann le hearraí allmhairithe a luacháil chun críoch custaim, d’fhonn aonfhoirmeacht a chinntiú maidir le léirmhíniú agus cur i bhfeidhm an Chomhaontaithe maidir le Luacháil Chustaim, de bhrí go bhféadfadh gníomhartha den sórt sin tionchar cinntitheach a imirt ar ábhar dhlí an Aontais, eadhon, forálacha Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais, Rialachán Tarmligthe (AE) 2015/2446 ón gCoimisiún an 28 Iúil 2015 agus Rialachán Cur Chun Feidhme (AE) 2015/2447 an 24 Samhain 2015 a bhaineann le luach earraí chun críocha custaim agus leis an luach sin a chinneadh. (10)Is iomchuí an seasamh atá le glacadh thar ceann an Aontais sa Choiste Teicniúil um Rialacha Tionscnaimh a leagan síos, i ndáil le glacadh tuairimí comhairleacha, tráchtaireachtaí, faisnéise agus comhairle, agus gníomhartha den sórt sin a bhaineann le tionscnamh earraí a chinneadh, d’fhonn aonfhoirmeacht a chinntiú maidir le léirmhíniú agus cur i bhfeidhm an Chomhaontaithe maidir le Rialacha Tionscnaimh, de bhrí go bhféadfadh gníomhartha den sórt sin tionchar cinntitheach a imirt ar ábhar dhlí an Aontais, eadhon, forálacha Rialachán (AE) Uimh. 952/2013, Rialachán (AE) 2015/2446 agus Rialachán (AE) 2015/2447 a bhaineann le tionscnamh earraí agus leis an tionscnamh sin a chinneadh. (11)Is chun leas an Aontais go leagfaí síos na seasaimh a léiríonn an tAontas sa Choiste Teicniúil um Luacháil Chustaim agus sa Choiste Teicniúil um Rialacha Tionscnaimh de réir prionsabail, critéir agus treoshuíomhanna lena rialaítear, faoi seach, luacháil earraí allmhairithe chun críoch custaim agus cinneadh maidir le tionscnamh earraí. Is chun leas an Aontais freisin go mbunaítear seasaimh den chineál sin go tapa chun go gceadaítear don Aontas a chearta a fheidhmiú sa Choiste Teicniúil um Luacháil Chustaim agus sa Choiste Teicniúil um Rialacha Tionscnaimh. (12)I bhfianaise a theicniúla atá ábhair a bhaineann le hearraí allmhairithe a luacháil chun críoch custaim agus a theicniúla atá ábhair a bhaineann le tionscnamh earraí a chinneadh, i bhfianaise líon ard na gceisteanna a phléitear i gcruinnithe an Choiste Theicniúil um Luacháil Chustaim agus an Choiste Theicniúil um Rialacha Tionscnaimh a reáchtáiltear gach bliain, agus i bhfianaise na tréimhse giorra a bhíonn ar fáil chun na doiciméid a eisíonn Rúnaíocht na hEagraíochta Domhanda Custaim agus baill an Choiste Theicniúil um Luacháil Chustaim/an Choiste Theicniúil um Rialacha Tionscnaimh a mheasúnú mar ullmhúchán do chruinnithe an Choiste Theicniúil um Luacháil Chustaim/an Choiste Theicniúil um Rialacha Tionscnaimh agus an gá a bhíonn ann, dá bhrí sin, an fhaisnéis nua a chuirtear i láthair roimh na cruinnithe an Choiste Theicniúil um Luacháil Chustaim agus an Choiste Theicniúil um Rialacha Tionscnaimh agus lena linn a chur san áireamh agus aghaidh a thabhairt uirthi go hoibríochtúil, ba cheart na céimeanna is gá a bhunú, i gcomhréir le prionsabal an chomhair dhílis idir institiúidí an Aontais mar a chumhdaítear in Airteagal 13(2) den Chonradh ar an Aontas Eorpach, le haghaidh seasamh an Aontais a shonrú. (13)Ó tharla gur go déanach, arís agus arís eile, a bhíonn fáil ar na doiciméid oibre roimh chruinnithe an Choiste Theicniúil um Luacháil Chustaim agus an Choiste Theicniúil um Rialacha Tionscnaimh, agus chun cearta agus leasanna an Aontais laistigh de na coistí teicniúla sin a chaomhnú, ba cheart don Choimisiún a dhícheall a dhéanamh a iarraidh ar Rúnaíocht na hEagraíochta Domhanda Custaim a áirithiú go mbeidh doiciméid oibre ar fáil i gcomhréir lena rialacha nós imeachta faoi seach, ionas go seolfar na doiciméid sin 30 lá ar a laghad roimh thús an tseisiúin ábhartha. (14)Chun a áirithiú go mbeidh an Chomhairle in ann, ar bhonn rialta, measúnú a dhéanamh ar an mbeartas atá sa Chinneadh seo agus, i gcás inarb iomchuí, é a athbhreithniú, agus de réir mheon an chomhair dhílis idir institiúidí an Aontais a chumhdaítear in Airteagal 13(2) den Chonradh ar an Aontas Eorpach, ba cheart teorainn ama a chur le bailíocht an Chinnidh seo, TAR ÉIS AN CINNEADH SEO A GHLACADH: Airteagal 1 Is i gcomhréir leis na prionsabail, critéir agus treoshuíomhanna a leagtar síos i Roinn I den Iarscríbhinn a leagfar síos an seasamh atá le glacadh thar ceann an Aontais maidir le glacadh tuairimí comhairleacha, tráchtaireachtaí, nótaí míniúcháin, cás‑staidéar, staidéar agus gníomhartha den sórt sin a bhaineann le hearraí allmhairithe a luacháil chun críoch custaim agus leis na gníomhartha sin a ullmhú sa Choiste Teicniúil um Luacháil Chustaim arna bhunú leis an gComhaontú maidir le hAirteagal VII den Chomhaontú Ginearálta um Tharaifí agus Thrádáil 1994 a Chur chun Feidhme, faoi choimirce na hEagraíochta Domhanda Custaim. Airteagal 2 Maidir le leagan síos sheasamh an Aontais atá le glacadh faoi Airteagal 1, déanfar an leagan síos sin i gcomhréir leis na sonraíochtaí a leagtar síos i Roinn II den Iarscríbhinn. Airteagal 3 Is i gcomhréir leis na prionsabail, critéir agus treoshuíomhanna a leagtar síos i Roinn I den Iarscríbhinn a leagfar síos an seasamh atá le glacadh thar ceann an Aontais maidir le glacadh tuairimí comhairleacha, faisnéise agus comhairle agus gníomhartha den sórt sin a bhaineann le cinneadh maidir le tionscnamh earraí agus leis na gníomhartha sin a ullmhú, sa Choiste Teicniúil um Rialacha Tionscnaimh arna bhunú leis an gComhaontú maidir le Rialacha Tionscnaimh, faoi choimirce na hEagraíochta Domhanda Custaim.